Agpatulong
Saan la a napateg ti kaadda dagiti pagpatulongam bayat ti panageskuelam no di ket uray iti aniaman nga aramidem inton adultokan.
SIASINO dagiti makatulong kenka kadagiti panagreggetmo nga agballigi iti panageskuelam?
Pamilia.
“No kasapulak ti tulong para iti homework-ko,” kuna ti 18 anyos a ni Bruna a taga-Brazil, “ilawlawag dayta ni Tatang ngem saanna a direkta nga ited dagiti sungbat. Imbes ketdi, agsaludsod tapno matulongannak nga agpanunot kadagiti sungbat.” *
Balakad: Kas pangrugian, damagem ni Tatang wenno Nanangmo no kasano kalaingna iti asignatura a pakarigatam ita. No nalaing iti dayta, isu la ketdi ti makatulong kenka.
Mannursuro.
Maragsakan ti kaaduan a mannursuro no maammuanda a porsegido ti maysa nga estudiante a makasursuro. Sidadaanda pay ketdi a tumulong.
Balakad: Basta ibagam laeng iti mannursurom, “Marigatanak iti klaseyo, ngem kayatko ti makasursuro. Ania ngay ti mabalinko nga aramiden?”
Mangasistir.
Nalabit makatulong kenka ti maysa a matalek a gayyem ti pamiliayo. Mabalin a dua ti pagimbagan ti kasta nga urnos: Umuna, magun-odam ti kasapulam a tulong; ken maikadua, masursurom ti agpatulong no kasapulan—ugali a pagsayaatam inton adultokan. Kinapudnona, ti panagballigi iti kaaduan a trabaho ket nagreggetan ti maysa a grupo, saan a maymaysa a tao.—Proverbio 15:22.
Balakad: Damagem iti nagannakmo no asino ti mabalin a nasayaat a mangasistir kenka.
Laglagipem: Awan dakesna no agpatulongka!
Apay a dimo rugian itan? Mangisuratka iti dua wenno tallo a tao a kayatmo a tuladen—dagidiay ap-apresiarem. Adda kadi kadakuada ti makatulong kenka iti homework-mo?
^ par. 4 Mabalin met a matulongannaka ni manong wenno manangmo.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn pag_Latn ilo_Latn ilo_Latn ilo_Latn ilo_Latn ilo_Latn